LOVER FOR KONSMO BEDEHUS

§1: Konsmo bedehus eies av de Evangelisk lutherske organisasjonene som til enhver tid har virksomhet på bedehuset.

§2 Husets formål er å gi rom til sammenkomster som kan tjene til det åndelige livs oppbygging, til Guds rikes utbredelse og befestning, utøving av kristelig kjærlighet og barmhjertighet og for øvrig alt sådant hvorved kristelig liv og kristelig livsvirksomhet kan vekkes, styrkes og bevares.

§3 1: Et styre på 5 medlemmer ivaretar bedehusets interesser. Det velges på årsmøtet. Det velges også 2 varamedlemmer og 1 revisor. Medlemmene skal være anerkjente som troende og ha tillit som kristne. De må kunne lede eller delta i oppbyggelsesmøter, og de skal bekjenne seg til den Evangeliske Lutherske lære. Av styret går ut hvert år to eller tre. Første år går to ut ved loddtrekning. De som går ut, kan velges inn igjen dersom de ikke nekter gjenvalg. Ingen kan sitte i styret sammenhengende lengre enn 8 år.

2: Styret velger selv formann, varaformann og kasserer innen styremedlemmene.

3: En valgkomite bestående av tre medlemmer i Konsmo bedehus valgt av årsmøtet foreslår kandidater til styret. Valgkomiteens medlemmer velges for tre år, ett medlem for hvert år. Første gang velges ett medlem for ett år, ett medlem for to år og ett medlem for tre år. Styremedlemmene velges blant medlemmene i Konsmo bedehus. Valget skal foregå skriftlig. Styret er beslutningsdyktig når minst tre av medlemmene er til stede.

4: Innkalling til årsmøte med saksliste og forslag til styrekandidater kunngjøres senest to uker før årsmøtet. Saker til årsmøtet må av medlemmer fremmes skriftlig til styret innen 1. desember. Årsmøtet må avholdes hvert år innen utgangen av februar.

§4 Styret avgjør alltid hvem som skal få tale og benytte bedehuset til møter, og det skal se etter at alt skjer sømmelig og med orden, og at der ikke læres noe som strir mot Guds ord og den apostoliske trosbekjennelse. I tilfelle uro eller forstyrring i forsamlingen eller utenfra, bæres alltid ansvaret av dem som benytter huset.

§5 Styret drar omsorg for at de pengemidler som kommer inn blir brukt på beste måte til fordel for bedehuset, og avlegger på hvert årsmøte skriftlig melding og regnskap i revidert stand. Styret skal også se etter at huset holdes i forsvarlig stand.

§6: 1: Stemmerett på årsmøtet har de som har vært medlem i Konsmo bedehus i minimum 3 måneder og er fylt 15 år.

2: For å tegne medlemskap i Konsmo bedehus må en slutte seg til husets formål i §2, bekjenne seg som personlig kristen og være lojal\* mot den Evangelisk Lutherske lære.

§7 Forslag til forandring i denne lov blir å fremsette skriftlig på ett årsmøte og kommer så til behandling og avgjørelse på neste årsmøte. Skal forslaget bli lov må det få 2/3 stemmeflertall av de tilstedeværende.

Dog skal § 2 og § 4 være uforanderlig.

\*Med lojal menes at en respekterer at Konsmo bedehus bygger sitt arbeid på Bibelen og den Evangelisk lutherske lære.